প্রতিভা, সততা, দেশপ্রেম ও গণহিতৈষী চরিত্র স্বাভাবিকভাবেই আত্মমর্যাদা বোধের জন্ম দেয়। ইসলাম সাহেবের বেলায় এ-কথা বিলক্ষণ খাটে। তাঁর পেশা চর্চার ক্ষেত্রে আত্মমর্যাদা তিল পরিমাণও ক্ষুণ্ন হতে দেননি ব্যবসায়িক স্বার্থে। আত্মমর্যাদা রক্ষার একটি উদাহরণ দিই। করাচি থেকে পাকিস্তানের কেন্দ্রীয় মন্ত্রী হামিদুল হক চৌধুরী সাহেব এসেছেন। তিনি ইসলাম সাহেবকে খবর পাঠালেন, যেন তিনি মন্ত্রী সাহেবের সঙ্গে দেখা করে তাঁর পুত্রের জন্য এক ভবন নির্মাণের স্থপতি হিসেবে দায়িত্ব গ্রহণ করেন ও Architects Brief নেন। ইসলাম সাহেব নিজে যেতে অস্বীকার করলেন। কারণ client তাঁদের প্রয়োজন হলে Professional-দের কাছে যাবেন। যা হোক শেষ পর্যন্ত আমাকে তাঁর প্রতিনিধি হিসেবে পাঠিয়ে দুকুল রক্ষা করেন।